Llíria rep 232.000 euros per a una nova edició del programa “Et formem”
24 de abril de 2019

L'Ajuntament de Llíria promourà un nou programa per al foment de l'ocupació gràcies al suport de Labora, que ha aprovat el projecte “Et formem” 2019 per al municipi edetà, amb una dotació econòmica de 232.000 euros. Esta iniciativa permetrà, novament, oferir treball i formació a 20 persones amb dificultats per a reingressar en el mercat laboral.

El programa tindrà una durada de sis mesos, des del seu inici al mes de juny, i comptarà amb dos especialitats formatives amb deu integrants en cadascuna d'elles: una d'auxiliars de construcció de fàbriques i cobertes i una altra d'auxiliars en vivers, jardins i centres de jardineria.

En paraules del regidor de Foment Econòmic, Ferran Pina, esta experiència “els ofereix l'oportunitat de formar-se professionalment, alhora que accedeixen a un lloc de treball remunerat, amb la perspectiva d'incrementar les possibilitats de trobar una ocupació una vegada finalitzen la seua participació en el programa”.

Els sol·licitants hauran d'estar inscrits en Labora amb els codis EOCB0208 per al taller d'obra i AGAO0108 per al de jardineria i disposar del graduat d'ESO.

D'altra banda, l'edil també ha explicat que els treballs d'estos tallers “serviran per a continuar millorant els edificis i espais del Centre Cívic El Prat, així com les seues zones verdes”.